S-70/2012

Mál þetta höfðaði lögreglustjórinn á Akranesi með ákærum 18. apríl 2012 og 23. maí 2012 á hendur ákærða, J-kk-þgf V-kk-þgf B-kk-þgf, kt. …, Laugabraut 13 á Akranesi. Málið var dómtekið 19. júní 2012.

Í ákæruskjali 18. apríl 2012 er ákærða gefið að sök eftirtalin brot:

fyrir umferðar- og fíkniefnabrot fimmtudaginn 2. mars 2012 með því að hafa á Akranesi:

I.

Ekið bifreiðinni VB 890, sviptur ökurétti og undir áhrifum bannaðra ávana- og fíkniefna, vestur Kalmansbraut uns lögreglan stöðvaði aksturinn.

Í blóðsýni sem tekið var úr ákærða í framhaldi af handtöku mældist magn tetrahýdrókannabínól 2,5 ng/ml og magn amfetamíns 140 ng/ml en efnin eru í flokki ávana- og fíkniefna sem bönnuð er á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

(Mál nr. 012-2012-000292)

Brot ákærða skv. þessum ákærulið varðar við 1. mgr. sbr. 2. mgr. 45. gr. a., sbr. 1. mgr. 48. gr, sbr. 1. mgr. 100. gr. umferðarlaga nr. 50/1987 með áorðnum breytingum.

II.

Á sama tíma og I. töluliður greinir haft í sínum vörslum 4,66 g af maríhúana og 0,06 g af amfetamíni en lögreglan fann efnin við leit í bifreiðinni VB 890 á Kalmansbraut í framhaldi af handtöku ákærða.

Brot ákærða skv. þessum ákærulið þykir varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985, 82/1998 og lög nr. 68/2001, sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 848/2002.

III.

Þess er krafist að ákærði verði dæmdur til refsingar, til greiðslu alls sakarkostnaðar og áréttingar á sviptingu ökuréttar samkvæmt 102. gr. nefndra umferðarlaga, sbr. 18. gr. laga nr. 66/2006. Þess er jafnframt krafist að ofangreind fíkniefni sem hald var lagt á við rannsókn málsins verði gerð upptæk með dómi samkvæmt 6. mgr. 5. gr. laga nr. 65/1974, sbr. lög 68/2001 og 2. mgr. 14. gr. reglugerðar nr. 233/2001.

Í ákæruskjali 23. maí 2012 er ákærða gefið að sök „umferðarlagabrot þriðjudaginn 28. febrúar 2012 með því að hafa ekið bifreiðinni VB 890 norður Vesturlandsveg á móts við Árvelli sviptur ökurétti og með 100 km á klst., þar sem leyfður hámarkshraði var 90 km á klst.

Telst þetta varða við 2. mgr. 37. gr. og 1. mgr. 48. gr, sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar og greiðslu alls sakarkostnaðar.“

Ákærði hefur fyrir dómi skýlaust játað að hafa framið þau brot sem honum eru gefin að sök í ákærum og er játning hans studd sakargögnum. Eru því efni til að leggja dóm á málin samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin, sem réttilega eru færð til refsilaga í ákæru.

Samkvæmt sakavottorði hefur ákærði frá árinu 2009 hlotið þrjá dóma og einu sinni gengist undir sektargerð lögreglustjóra fyrir brot gegn almennum hegningarlögum og umferðarlögum. Með broti sínu nú hefur ákærði í þriðja sinn gerst sekur um brot gegn 45 eða 45. gr. a. umferðarlaga. Ákærði hefur einnig með dómi þessum þriðja sinn verið sakfelldur fyrir brot gegn 1. mgr. 48. gr. umferðarlaga. Með vísan til þess sem að framan hefur verið rakið þykir refsing ákærða nú, að sakaferli hans virtum og samkvæmt fastmótaðri dómvenju, réttilega ákveðin fangelsi í 45 daga.

Með vísan til 101. og 102. gr. umferðarlaga verður ákærði sviptur ökurétti ævilangt.

Með vísan til þeirra lagaákvæða sem greinir í ákæru verða gerð upptæk þau fíkniefni sem lögregla lagði hald á við rannsókn málsins.

Samkvæmt 1. mgr. 218. gr. laga um meðferð sakamála, nr. 88/2008, verður ákærða gert að greiða sakarkostnað málsins, þar með talin málsvarnarlaun skipaðs verjanda ákærða sem þykja hæfilega ákveðinn að meðtöldum virðisaukaskatti svo sem greinir í dómsorði.

A-x-x V. M-kk-nf, héraðsdómari, kveður upp dóm þennan.

D Ó M S O R Ð:

Ákærði, J-kk-nf V. B-kk-nf, sæti fangelsi í 45 daga.

Ákærði er sviptur ökurétti ævilangt.

Ákærði sæti upptöku á 0,06 g af amfetamíni og 4,66 g af maríhúana.

Ákærði greiði 159.395 krónur í sakarkostnað, þar með talin málsvarnarlaun skipaðs verjanda síns M-kvk-ef M-kvk-ef, héraðsdómslögmanns, 40.000 krónur.

A-x-x V. M-kk-nf